Keskkonnaagentuur hakkab selle aasta lõpus Laimjalga ehitatavas uues mõõtejaamas koguma andmeid õhutemperatuuri, sademete hulga ja lume paksuse kohta.
Keskkonnaagentuuri ilmavaatluste osakonna juhataja Miina Krabbi selgitas, et praegu on Saaremaal üks sisemaa jaam, see asub Uue-Lõvel.
Seal kogutakse kõiki andmeid veel käsitsi, Silvi Liik on niimoodi toimetanud pea 60 aastat. Keskkonnaagentuur on otsinud võimalusi jaama automatiseerimiseks ning nüüd leiti sobiv maatükk Laimjalast, mis on praegusest jaamast linnulennul 12 km kaugusel.
Uue jaama rajamiseks andis keskkonnaagentuurile oma maa kasutada Saaremaa vald. "Sisuliselt on tegemist uue jaamaga ja see saab nimeks Laimjala sademete mõõtejaam," ütles Krabbi. Jaam valmib aasta lõpuks.